**SPOMEN GALERIJA IVANA MEŠTROVIĆA**

Trg dr. Franje Tuđmana 12

35210 VRPOLJE

Tel.: 035/439-075

[www.sgimv.hr](http://www.sgimv.hr)

e-mail: sgimv@sgimv.hr

**IZVJEŠĆE O RADU SPOMEN GALERIJE IVANA MEŠTROVIĆA**

**ZA 2023. GODINU**

**1. SKUPLJANJE GRAĐE**

1.3. Darovanje

Na dar primljena spomen-medalja za otvorenje galerije, rad Vanje Radauša s diplomom koju su zaslužni pojedinci dobili prigodom otvorenja Spomen galerije Ivana Meštrovića 1972. godine.

**2. ZAŠTITA MUZEJSKE GRAĐE**

**2.1. Preventivna zaštita**

Obavljen je pregled i presložena građa koja nije izložena u stalnom postavu, čišćena i prozračivana čuvaonica u kojoj je pohranjena građa.

**3. DOKUMENTACIJA**

**3.2. Računalna obrada građe**

Ažurirani podaci u računalnom programu za obradu muzejske građe i dokumentacije M++ i S++ - unos sekundarne dokumentacije do sada vođene u Word i Excel programu.

**3.3. Fototeka**

Fotografirani su programi organizirani u galeriji (izložbe, manifestacije i edukativni programi) te je pohranjeno 274 digitalne fotografije. Dokumentirani su i drugi događaji u ustanovi tijekom godine.

**3.6. Hemeroteka**

Hemeroteka je upotpunjena člancima iz dnevnog i tjednog tiska te portala, a koja se odnose na obavijesti i programe te osvrte o djelatnosti ustanove kao i o životu i djelu umjetnika Ivana Meštrovića. Evidentirana su 32 članaka.

**4. KNJIŽNICA**

**4.1. Nabava**

Knjižni fond obogaćen je s 32 naslova - 40 primjeraka kataloga, knjiga, monografija, priručnika, zbornika i časopisa, od kojih su 4 naslova kupljena iz vlastitih sredstava, a ostali stečeni međumuzejskom razmjenom i darom.

**4.2. Stručna obrada knjižnog fonda**

Novi naslovi zavedeni su u knjižnični fond tablicu koja se vodi u Excel programu.

**4.4. Služba i usluge za korisnike**

Knjižnu građu koristile su:

- maturantica Ekonomsko-birotehničke škole u Slavonskom Brodu, smjer hotelijersko-turistički tehničar za završni rad iz povijesti umjetnosti i kulturno-povijesne baštine.

- apsolventica povijesti umjetnosti na Odjelu za povijest umjetnosti Sveučilištu u Zadru za pisanje završnog rada na temu „Arhitektonski projekt Spomen galerije Ivana Meštrovića u Vrpolju“.

**5. STALNI POSTAV**

Stalna izložba djela Ivana Meštrovića postavljena je na 148 kvadratnih metara izložbenog prostora, raspodijeljenog na prizemlje i kat galerije. U stalnom postavu izloženo je 15 Meštrovićevih radova u gipsu (od kojih je 14 na dugogodišnjoj posudbi - Atelijer Meštrović i Gliptoteka HAZU) i 20 radova u bronci (vlasništvo Spomen galerije) od kojih je jedno izloženo na otvorenom.

Opseg: 35 radova Ivana Meštrovića

Za potrebe izložbe „Ivan Meštrović – Retrospektiva“ u Galeriji Klovićevi dvori u Zagrebu (studeni 2023. - ožujak 2024.) iz postava su u rujnu 2023. izuzeta 3 rada:

Ivan Meštrović: Povijest Hrvata, Zagreb, 1932, gips, AMZ-169

Ivan Meštrović: Luka Botić/Ante Katunarić, Beč, 1905., gips, AMZ-168

Ivan Meštrović: Majčina Briga (majka i dijete) Beč 1905. gips SGIM-48 .

**6. STRUČNI RAD**

**6.1. Stručna obrada muzejske građe**

Izbor i obrada građe, priprema teksta za triplijan izložbe „Plakati – svjedoci vremena“.

Priprema teksta za publikaciju „Kulturna baština na području Općine Vrpolje“ u okviru projekta Eko-etno kuća u Vrpolju.

**6.5. Posudbe i davanje na uvid**

Sukladno Zakonu o muzejima i Pravilniku o uvjetima i načinu ostvarivanja u muzejsku građu i dokumentaciju Spomen galerije Ivana Meštrovića, vanjski korisnici – ustanove i pojedinci koristili su sljedeću građu:

- posudba 1 predmeta za izložbu „Meštrović – Retrospektiva“ Galerija Klovićevi dvori, Zagreb

Ivan Meštrović: „Majčina briga“ Beč, 1905., gips, SGIM-48

- davanje na uvid dokumentacije vezane uz izgradnju Spomen galerije i djelovanje Kulturnog društva „Ivan Meštrović“ Vrpolje

**6.8. Stručno usavršavanje**

Proučavanje stručne literature, posjet izložbama i sudjelovanje na online predavanjima i radionicama u organizaciji Hrvatskog muzejsko-dokumentacijskog centra.

**6.9. Stručna pomoć i konzultacije**

Stručna pomoć pružena je korisnicima koji su se Galeriji obratili sa zahtjevom za uvid u dokumentaciju i pri izradi seminarskih i diplomskih radova.

**6.11. Djelovanje u strukovnim društvima**

Djelatnici su članovi Muzejske udruge istočne Hrvatske, te je ravnateljica u studenome sudjelovala na Godišnjoj skupštini udruge kojoj je domaćin bio Gradski muzej u Belišću.

**6.12. Informatički poslovi (kreiranje i održavanje web stranice, on-line baze podataka, digitalizacija građe i sl.)**

Na web stranici dostupna je virtualna šetnja galerijom.

Tijekom godine na Facebook stranici Spomen-galerije objavljeno je ukupno 62 priloga i obavijesti.

**9. IZLOŽBENA DJELATNOST**

**9.1. Izložba: „Ivan Meštrović – okom malih slikara“**

Organizator: Spomen galerija Ivana Meštrovića

Mjesto održavanja: Spomen galerija Ivana Meštrovića

Vrijeme održavanja: 3. – 21. lipnja 2023.

Autorica izložbe: Suzana Bilić Vardić

Opseg: 19 crteža

Vrsta: likovna

Tema: Dječji crteži izrađeni u tehnici ugljen i kreda nastali su u likovnoj radionici istog naziva, održanoj u okviru programa Noć muzeja 2023. godine. Učenici 4. razreda OŠ Ivan Meštrović Vrpolje crtali su portret Ivana Meštrovića prema fotografiji kipara snimljenoj 1905. godine za vrijeme njegova školovanja u Beču. Izložba je prilog najmlađih obilježavanju 140. godišnjice rođenja Ivana Meštrovića u Vrpolju.

Izložba je priređena u okviru programa obilježavanja Dana otvorenih vrata Galerije i poticaj je dječjem likovnom stvaralaštvu.

Korisnici: Djeca, mladi, građanstvo

**9.2. Izložba: „Plakati - svjedoci vremena“** Vrpolje u drugoj polovici 20. stoljeća

Organizator: Spomen galerija Ivana Meštrovića

Mjesto održavanja: Spomen galerija Ivana Meštrovića

Vrijeme održavanja: 26. lipnja 2023. – 31. prosinca 2023.

Autorica izložbe: Suzana Bilić Vardić

Opseg: 19 plakata +uvodni

Vrsta: dokumentarna, informativna, edukativna

Tema: Plakati nastali u razdoblju od 1958. do 1975. godine upotpunjuju spoznaje o događanjima u Vrpolju iz vremena djelovanja Kulturno-umjetničkog društva i muzeja „Ivan Meštrović“, a potom Kulturnog društva „Ivan Meštrović“. Značajni su jer daju uvid u društveni i kulturni život zajednice prikazujući dio aktivnosti udruga i organizacija koje u tom vremenu djeluju u Vrpolju i svjedoče o raznovrsnosti društvenih i kulturnih sadržaja.

Izložba „Plakati - svjedoci vremena“ prilog je boljem poznavanju prošlosti Vrpolja i bogatog društvenog, kulturnog, sportskog i političkog života koji se u njemu odvijao te potvrda kulturnog potencijala kojim je Vrpolje raspolagalo, kad je, kao na izgled mala sredina, prije više od pola stoljeća imalo snage otvoriti Spomen galeriju Ivana Meštrovića.

Izložba je priređena u okviru programa obilježavanja Dana općine Vrpolje. U godini značajnih jubileja: 140. obljetnice rođenja Ivana Meštrovića, 130. obljetnice osnivanja Hrvatske čitaonice, skorog otvaranja Eko-etno kuće i ova je izložba prilog novom zamahu kulturnog života u Vrpolju.

Korisnici: djeca, mladi, građanstvo.

**10. IZDAVAČKA DJELATNOST**

**10.1. Tiskovine**

Programe u Spomen galeriji pratio je tisak

* plakat - Noć muzeja 2023.
* plakat i letak (izložba dječjih radova)
* plakat, pozivnica, triplijan (izložba „Plakati-svjedoci vremena“)

**11. EDUKATIVNA DJELATNOST**

**11.1. Vodstva**

Godinu je obilježilo povećanje broja grupnih posjeta odraslih za koje je održano 6 vodstva, a za učenike je održano 13 vodstva (od kojih jedno za srednjoškolce).

Prema interesu i individualni posjetitelji dobili su informacije o Meštrovićevim radovima predstavljenima u postavu kao i o povijesti Spomen-galerije.

**11.3. Radionice i igraonice**

**11.3.1. Likovna radionica u sklopu Noći muzeja 2023.**

Tradicionalno sudjelovanje učenika OŠ "Ivan Meštrović" u programu *Noć muzeja* nastavljeno je, nakon dvije korona - godine, organizacijom likovne radionice na kojoj su se učenici 4. razreda uz produbljivanje spoznaja o životu i djelu Ivana Meštrovića te upoznavanje s Meštrovićevim znakovima u Vrpolju, okušali u izradi portreta velikog umjetnika prema fotografiji iz mladih dana. Voditeljice su bile učiteljice Marija Andrić i Irena Flidr, a radovi nastali u radionici pohranjeni su u Spomen galeriji i korišteni za izložbu dječjih radova.

**11.3.2. Edukativna radionica „Pripremamo izložbu“ uz Međunarodni dan muzeja**

S učenicima koji su sudjelovali u likovnoj radionici za „Noć muzeja“ održana je edukativna radionica na kojoj su se upoznali s tijekom aktivnosti u pripremi izložbe njihovih radova potvrđujući da je Spomen galerija mjesto kreacije i edukacije.

**11.4. Ostalo**

**11.4.1. Izvan učionička nastava**

Organizacija izvan učioničke nastave u prostoru Spomen galerije primjer je stjecanja navike korištenja kulturnih resursa u svrhu obrazovanja i edukacije djece i mladih, čime se ostvaruje doprinos kulture odgoju novih naraštaja i potvrđuje suradnja Spomen galerije s OŠ „Ivan Meštrović“ u Vrpolju. Učenici 3. razreda na izvan učioničkoj nastavi u galeriji upoznali su se sa životom i djelom velikog hrvatskog umjetnika te posjet završili crtanjem radova Ivana Meštrovića.

**12. ODNOSI S JAVNOŠĆU**

**12. 1. Press**

O aktivnostima i programima ustanove za javna glasila, radijske i TV emisije i portale davane su izjave i dostavljane obavijesti.

**12.2. Sudjelovanje u televizijskim i radijskim emisijama**

Prilog na HTV uz izložbu „Plakati - svjedoci vremena“

- prilog na Slavonskobrodskoj televiziji uz održani program Noć muzeja i izložbu Plakati svjedoci vremena

- davane su izjave za Radio Slavoniju i Radio Đakovo

**12.7. Ostalo**

Uz izložbe i edukativne programe ustanova je tijekom 2023. godine organizirala i druge programe kojima je populariziran stalni postav umjetnikovih djela izložen u Spomen galeriji.

**12.7.1. Noć muzeja 2023.**

U godini obilježavanja 140. godišnjice rođenja Ivana Meštrovića, 130. godišnjice osnivanja Hrvatske čitaonice u Vrpolju i u susret završetku projekta izgradnje Kulturno-turističkog centra "Eko-etno kuća u Vrpolju", program koncipiran uz djelo velikog umjetnika, predstavljeno u Spomen galeriji u mjestu njegova rođenja, povezao je tradicijsku kulturu, književnost, glazbu, pučko kazalište i film te potvrdio moto Noći muzeja 2023. - "Muzeji su važni".

Predstavljene su dvije knjige uglednog hrvatskog etnologa prof. Zvonimira Toldija, vrsnog poznavatelja i čuvara tradicijskih običaja i baštine našega kraja: „Aoj, moja šarena olovko!“ i Nije bilo triput“. U predstavljanju su uz autora sudjelovali novinarka i urednica knjiga Dunja Vanić i u ime izdavača, Josip Perčević predsjednik Folklornog ansambla Broda. Pučka glumica Eva Janeš izvela je dva Toldijeva monologa „Svi kažu baba luda“.

U drugom dijelu Noći muzeja održan je koncert Ženskog vokalnog sastava AD ASTRA iz Slavonskoga Broda, a potom su posjetitelji pogledali dokumentarni film iz arhive HRT-a o Ivanu Meštroviću.

Uz stalni postav radova Ivana Meštrovića u Spomen galeriji posjetitelji su te večeri mogli pogledati i umjetnikove radove u crkvi Rođenja sv. Ivana Krstitelja.

**12.7.2. „Ivan Meštrović i Vrpolje u zapisima župnika Matije Nikolina“**

Spomen galerija u mjestu rođenja najvećeg hrvatskog kipara svjetskog glasa, 16. kolovoza 2023., na dan kad je prije 140 godina u Crkvi rođenja sv. Ivana Krstitelja u Vrpolju kršten Ivan Meštrović, prigodnim programom „Ivan Meštrović i Vrpolje u zapisima župnika Matije Nikolina“obilježila je ovu vrijednu obljetnicu. Matija Nikolin bio je župnik u Vrpolju od 1962. do 1985. godine i njegovom zaslugom crkvu krase radovi velikog umjetnika, a svoju je vrijednu pisanu ostavštinu i korespondenciju darovao Spomen galeriji. Programom priređenim u čast velike obljetnice odana je počast umjetniku i mjestu njegova rođenja kroz zapise župnika Matije Nikolina objavljene u Vjesniku đakovačke biskupije 1983. godine, uz 100. godišnjicu umjetnikova rođenja. Tekstove je odabrala, priredila i interpretirala ravnateljica galerije. Program su svojim nastupom obogatili Muška pjevačka grupa Mješovitog pjevačkog zbora „Vallinger“ Vrpolje i Mješovita pjevačka skupina KUD-a „Ivan Meštrović“ Vrpolje.

**Suradnja s drugim ustanovama i organizacijama**

Tijekom godine ustanova je uz suradnju s Muzejima Ivana Meštrovića ostvarila suradnju i s Galerijom Klovićevi dvori iz Zagreba (posudba) te Muzejom Brodskog Posavlja.

**12.7.3. Suradnja s Hrvatskom čitaonicom u Vrpolju**

U okviru suradnje s Hrvatskom čitaonicom, Spomen galerija bila je domaćin programa Hrvatske čitaonice Vrpolje na kojemu je u sklopu projekta „S knjigom nismo sami“ predstavljena Zavičajna zbirka Hrvatske čitaonice.

**12.7.4. Suradnja sa župom Rođenja sv. Ivana Krstitelja**

Radovi u fundusu Spomen galerije Ivana Meštrovića s radovima u vlasništvu župe i škole čine vrijednu zbirku Meštrovićevih djela izvan sredina u kojima je veliki umjetnik živio i stvarao.

Zahvaljujući dobroj suradnji ustanove sa župom posjetiteljima Spomen galerije bio je omogućen posjet crkvi Rođenja sv. Ivana Krstitelja u kojoj je Ivan Meštrović kršten, i u kojoj su mogli pogledati četiri njegova rada. Tu je mogućnost tijekom 2023. iskoristila gotovo četvrtina posjetitelja Spomen galerije (365 osoba).

U rujnu 2023. Meštrovićev rad Sv. Ivan Krstitelj posuđen je za izložbu „Meštrović: Retrospektiva“ u Galeriji Klovićevi dvori u Zagrebu.

**12.7.5. Suradnja s Općinom Vrpolje**

Budući da je Općini Vrpolje produljeno trajanje projekta Izgradnja Kulturno-turističkog centra „Eko-etno kuća u Vrpolju“, tijekom godine djelatnici Galerije sudjelovali su na edukacijama i programima u sklopu provedbe projekta kao i završnoj konferenciji održanoj u prosincu 2023. godine.

„Za dugogodišnji rad i doprinos u području kulture i umjetnosti te društveni razvoj općine Vrpolje“ Općinsko vijeće je u prigodi obilježavanja Dana Općine dodijelilo Nagradu Općine Vrpolje za 2023. godinu ravnateljici Galerije, što je nagrada i ustanovi i priznanje značaja koji ustanova ima u životu Općine.

**13. MARKETINŠKA DJELATNOST**

Pojačana je zahvaljujući angažmanu Turističke zajednice Brodsko-posavske županije koja u svojim programima promovira Spomen galeriju u mjestu rođenja velikog hrvatskog kipara Ivana Meštrovića kao i kontaktima ustanove s turističkim agencijama i vodičima iz Hrvatske i okruženja.

U organizaciji TZ Brodsko-posavske županije, u sklopu promidžbe i bolje vidljivosti turističkih odredišta naše županije, Galeriju je u listopadu 2023. posjetila grupa novinara.

Pozivna pisma upućena su početkom rujna na adrese osnovnih škola na području Brodsko-posavske županije iz kojih je primjetan pad posjeta galeriji.

**14. UKUPAN BROJ POSJETITELJA**

Povećan je za 45% u odnosu na prošlu godinu, a mijenja se i struktura posjetitelja. Povećan je broj pojedinačnih i skupnih posjeta odraslih, a stagnira broj učeničkih grupa.

Posjetitelji stalnog postava i povremenih programa …………………………..……… **1448**

Sudionici edukativnih programa ……………………………………………………… **67**

UKUPNO **1.515**

Od ukupnog broja posjetitelja 176 je stranih državljana.

Cijena ulaznica do srpnja 2023. godine iznosila je za učenike, studente i umirovljenike 1,33 eura i 2,65 eura za ostale. Od kolovoza su cijene korigirane na 1,50 odnosno 3,00 eura. Plaćenih posjeta bilo je 1017 (235 pojedinačnih i 782 grupnih), a neplaćenih 498.

**15. FINANCIJE**

**15. 1. Izvori financiranja u %**

- RH 0,00%

- regionalna samouprava 96,32%

- lokalna samouprava 0,35%

- vlastiti prihod 3,33%

- donacije 0,00%

**15. 2. Investicije**

Sanirana su manja oštećenja na objektu nastala u olujnom nevremenu 19. srpnja 2023. godine.

Uz pomoć Općine Vrpolje saniran pristup glavnom ulazu u Galeriju.

Izvedeno razdvajanje postojećeg priključka na vodu koji je Galerija do sada imala s Ljekarnom u Vrpolju.

Tijekom godine, iz vlastitih sredstava, nabavljeni su računalo i dva monitora.

**16. OSTALO**

Sve navedene poslove obavile su dvije zaposlenice Spomen galerije Ivana Meštrovića.

**Ravnateljica:**

Suzana Bilić Vardić, prof.